На основу члана 69. став 7. Закона о путевима (,,Службени гласник РСˮ, бр. 41/18 и 95/18 – др. закон),

Министар грађевинарства, саобраћаја и инфраструктуре доноси

**ПРАВИЛНИК**

**О РАДОВИМА НА РЕХАБИЛИТАЦИЈИ**

**ЈАВНОГ ПУТА**

**(,,Службени гласник РС”, број 23/19)**

Члан 1.

Овим правилником ближе се уређују врстe радова, технички услови, начин извођењa радова на рехабилитацији и садржина извештаја о изведеним радовима на рехабилитацији јавног пута.

Члан 2.

Врсте радова на рехабилитацији јавног пута су:

1) обнављање и замена дотрајалих коловозних конструкција, односно њених делова, а нарочито наношење новог асфалтног слоја одређене носивости по целој ширини постојећег коловоза;

2) постављање шљунчаног, односно туцаничког застора на неасфалтираним путевима;

3) обрада површине коловозног застора или заптивање;

4) замена сложених дилатационих справа, изолације, коловоза, ограда, сливника, лежишта, оштећених секундарних елемената и дотрајалих пешачких стаза на мостовима, надвожњацима, подвожњацима и вијадуктима;

5) постављање елемената интелигентних транспортних система, система и уређаја за наплату путарине, сигурносне опреме у тунелима, опреме и уређаја за заштиту јавног пута, саобраћаја и околине, саобраћајне сигнализације, за чије постављање није потребно прибавити грађевинску дозволу;

6) обнављање антикорозивне заштите челичних конструкција мостова, надвожњака, подвожњака и вијадуката;

7) замена или поправка постојећих дренажних система и хидроизолације у тунелима и поправка тунелске облоге;

8) поправка оштећених потпорних, обложних и порталних зидова;

9) замена дренажних и система за одводњавање јавног пута и путног објекта.

Члан 3.

Радови на рехабилитацији јавног пута изводе се уз техничко регулисање саобраћаја, на основу пројекта саобраћаја и саобраћајне сигнализације током извођења радова, у складу са прописима којима се уређује техничко регулисање саобраћаја.

Радови на постављању елемената сталне саобраћајне сигнализације, изводе се на основу саобраћајног пројекта, у складу са прописима којима се уређује безбедност саобраћаја на путевима.

Радови на рехабилитацији јавног пута изводе се у складу са техничким прописима и стандардима којима се уређују грађевински радови.

Члан 4.

Технички услови за извођење радова на рехабилитацији јавног пута су:

1) технички опис, који садржи:

(1) податке о управљачу јавног пута (назив, ПИБ, матични број, одговорно лице);

(2) податке о јавном путу или путном објекту на којем се врши рехабилитација (ознака, деоница, стационажа почетка и краја планираних радова);

(3) податке о врсти радова из члана 2. овог правилника;

(4) планирани датум почетка и завршетка радова;

(5) опис постојећег стања пута;

(6) технологију извођења планираних радова;

2) предмер и предрачун радова, који садрже:

(1) ознаку пута и деонице пута;

(2) стационажу почетка и краја планираних радова;

(3) називе планираних позиција радова, јединице мере, количине, јединичне цене;

(4) укупну вредност радова без ПДВ-а.

Члан 5.

Извештај о изведеним радовима на рехабилитацији јавног пута садржи податке о:

1) управљачу јавног пута (назив, ПИБ, матични број, одговорно лице);

2) извођачу радова (назив, ПИБ, матични број, одговорно лице);

3) јавном путу или путном објекту на коме је вршена рехабилитација (ознака, деоница, стационажа почетка и краја радова);

4) врсти радова из члана 2. овог правилника;

5) датуму почетка и завршетка радова;

6) укупној вредности радова.

Саставни део извештаја о изведеним радовима су:

1) изјава одговорног извођача радова и надзорног органа да су радови изведени у складу са предмером, предрачуном и техничким описом радова;

2) изјава управљача јавног пута о уношењу измењених података о јавном путу у базу података.

Члан 6.

Овај правилник ступа на снагу осмог дана од дана објављивања у ,,Службеном гласнику Републике Србије”.

Број 011-00-00565/2018-03

У Београду, 19. марта 2019. године

Министар,

проф. др **Зорана З. Михајловић,** с.р.